**La cineasta pratenca Laura Ferrés comença el rodatge del seu primer llargmetratge, *La Imatge Permanent*, a la nostra ciutat**

**El programa municipal El Prat Film Office dona suport a l’equip de producció del llargmetratge de Laura Ferrés. Prèviament, ja havia rodat al Prat el seu curt “Els desheretats”, que ha rebut diversos premis nacionals i internacionals.**

La directora pratenca Laura Ferrés ha començat aquesta setmana el rodatge del seu primer llargmetratge, *La Imatge Permanent*, a la nostra ciutat. Premiada a la Setmana de la Crítica del Festival de Cannes, als Goya i als Gaudí, pel seu curt documental *Els desheretats*, Ferrés firma el guió del seu primer llargmetratge amb la col·laboració d'Ulisses Porra (*Tigre, Carajita*) i Carlos Vermut (*Magical Girl, Quién te cantará*). El programa municipal El Prat Film Office està donant suport a l’equip de producció del llargmetratge de Laura Ferrés, com també ho va fer en el cas del curt “Els desheretats”, també rodat al Prat.

**Protagonitzada per les actrius debutants Maria Luengo i Rosario Ortega**

El primer llargmetratge de Laura Ferrés, *La Imatge Permanent,* narra la història de Carmen, una directora de càsting que s'enfronta a la missió de trobar unapersona “normal” per participar en una campanya política. Durant la seva recerca, coneix Antonia, una venedora ambulant, amb qui comparteix molt més del que sembla. La directora defineix la pel·lícula com “una trama que revela analogies entre passat i present. Una història sobre vides corrents on irrompen l'absurditat i la malenconia. Un drama esquitxat d'humor sec, una comèdia depriment”.

**Localitzacions i producció**

Està previst que el rodatge duri cinc setmanes i que es desenvolupi majoritàriament al Prat del Llobregat**.** En paraules de Ferrés: “el municipi compta amb localitzacions idònies per a la pel·lícula. Em sembla un lloc especialment cinematogràfic, ja que els edificis són més baixos que a d’altres ciutats properes com Barcelona. Així mateix, em sembla un lloc més tranquil per filmar. Sento interès per registrar en un lloc familiar al llarg del temps -va viure al Prat de Llobregat fins als 27 anys-, i també hi vaig rodar *Els desheretats”*.

*La Imatge Permanent,* que serà rodada en versió original en català i amb alguns fragments en castellà, és una producció de Fasten Films (Adrià Monés), Le Bureau (Gabrielle Dumon) i Volta Producción (Nadine Rothschild). Serà distribuïda a Espanya per La Aventura Cine. Compta amb la participació de l'ICAA (*Instituto de la Cinematografía y de las Artes Audiovisuales*), l'ICEC (Institut Català de les Empreses Culturals) i TV3; i ha rebut el suport del *Next Step* de la Setmana de la Crítica del Festival de Cannes, el Torino FilmLab i el *Centre des Écritures Cinematographiques del Moulin d'Andé.*

**Sobre la directora, Laura Ferrés**

Laura Ferrés Moreno (1989) és guionista i directora i ha estat destacada per la revista Variety com a *Talent to Watch*. *Els desheretats* (2017), el seu reconegut curtmetratge documental, és un retrat del seu pare quan s'enfronta al final del seu negoci familiar. Va ser l'única producció espanyola seleccionada al Festival de Cannes 2017 (Setmana de la Crítica), on a més va guanyar el Premi al Millor Curtmetratge. Va estar nominada als *European Film Awards* 2017. El 2018 va guanyar el Premi Gaudí i el Premi Goya. Des d'aleshores, ha estat seleccionada per més de 70 festivals, mostres i centres culturals i universitaris.

**Fasten Films** és una productora de cinema i televisió liderada pel productor Adrià Monés, creada amb la intenció de generar contingut local per al mercat internacional. Les seves produccions inclouen, entre d'altres, les guardonades *Mediterrani*, una coproducció hispanogrega sobre la increïble història del fundador de l'ONG Proactiva Open Arms, dirigida per Marcel Barrena i protagonitzada per Eduard Fernández, Dani Rovira, Anna Castillo, Sergi López i Àlex Monner, preseleccionada per representar Espanya als Oscar i guanyadora de 3 premis Goya; *Entre la vida i la mort*, un thriller protagonitzat per Antonio de la Torre, Marine Vacth i Olivier Gourmet, i dirigida per Giordano Gederlini; *La Voluntaria*, dirigida per la nominada als Goya Nely Reguera (*María y los demás*) i protagonitzada per Carmen Machi; i *Uno para todos*, un drama dirigit per David Llundain i coproduït per Inicia Films i A Contracorriente Films, guanyadora d'un premi Forqué i nominada als Gaudí, Feroz i Goya.

**Le Bureau**, fundada el 2001, és una companyia de producció i agent de vendes amb seu a París i Londres, guanyadora del BAFTA i nominada tant als Premis Cèsar com als Oscar. Le Bureau ha produït i coproduït prop de 40 llargmetratges. Les seves produccions inclouen: *Little Joe,*estrenada al Festival de Cannes, on va guanyar el premi a la millor actuació per Emily Beecham; *45 años*, nominada als Oscar, i guanyadora a la millor actuació per a Charlotte Rampling i Tom Courtenay al Festival de Berlín; *Lean on Pete*, seleccionada a festivals com Venècia i Toronto; *Tramontane*, estrenada a la Setmana de la Crítica al Festival de Cannes, i altres treballs de directors emergents i de cineastes ja establerts com Andrew Haigh, Asif Kapadia, Costa Gavras, Erick Zonca, Matt Porterfield, Rachid Bouchareb i Roger Michell.

**Volta Producción**, liderada per Nadine Rothschild, va ser fundada a Barcelona el 2021. Se centra en la producció i coproducció de llargmetratges i curtmetratges cinematogràfics. Les seves primeres coproduccions inclouen el curtmetratge *Castells,* de Blanca Camell Galí, el documental *REC, terror sin pausa*, de Diego López, i l'òpera prima de Laura Ferrés, *La Imatge Permanent*. Actualment, juntament amb la productora Primo, desenvolupen la segona pel·lícula de Sara Gutiérrez, *Mala gent*.

**La Aventura Cine**, distribuïdora a Espanya del llargmetratge, va ser fundada l'any 2013 per José Tito i Ferran Herranz. Va distribuir *Parásitos*, del sud-coreà Bong Joon Ho, guanyadora de la Palma d'Or a Cannes i gran triomfadora dels Oscar 2020 amb 4 estatuetes, que va ser la primera pel·lícula estrangera en guanyar el Premi a Millor Pel·lícula. El títol va ser tot un fenomen a la taquilla española. Entre els títols de la distribuïdora, destaquen *Compartimento No. 6*, Gran Premi Especial del Jurat a Cannes 2021; *Flee*, Gran Premi del Jurat a Sundance, seleccionat a Cannes 2021 i amb 3 nominacions als Oscar a Millor documental, animació i pel·lícula estrangera; *Espíritu sagrado*, Menció Especial del Jurat a Locarno i seleccionat a Sevilla; *Mass*, premi del Jurat Jove a Sant Sebastià i seleccionada a Sundance 2021; *Sinónimos*, Ós d'Or i Premi de la Crítica a Berlinale 2018, *La vida d'en Carbassó*, Premi del públic a Sant Sebastià, guanyadora de Millor pel·lícula d'animació als EFA i nominada als Oscar a Millor pel·lícula d'animació 2017; i *La doncella*, seleccionada a Cannes, guanyadora del BAFTA i del Premi del públic al Festival de Sitges 2017.

**LA IMATGE PERMANENT**

**Direcció:** Laura Ferrés

**Guió:** Laura Ferrés, amb col·laboració de Ulises Porra i Carlos Vermut

**Fotografia:** Agnès Piqué

**Disseny de Producció:** Paula Peña

**So:** Dani Fontrodona

**Vestuari:** Aitziber Sanz

**Repartiment:** María Luengo, Rosario Ortega, Saraida Llamas i Claudia Fimia

**CONTACTE DE PREMSA:** Marina Queraltó (marina@laaventuracine.com / +34 696 808 928)